សេចក្តីថ្លែងសារព័ត៌មានរួម

ការចូលរួមរបស់ប្រជាពលរដ្ឋមូលដ្ឋានមានសារៈសំខាន់ណាស់ក្នុងការបញ្ចប់វិបត្តិអន្ទាក់ និងការជួញដូរសត្វព្រៃខុសច្បាប់នៅកម្ពុជា

**ខេត្តស្ទឹងត្រែង ថ្ងៃទី៧ មេសា ២០២២ -** យុទ្ធនាការអន្ទាក់សូន្យក្នុងតំបន់ការពារកម្ពុជាកំពុងអំពាវនាវឲ្យមានការចូលរួមយ៉ាងសកម្មថែមទៀតពីប្រជាពលរដ្ឋ និងសហគមន៍មូលដ្ឋានទាំងអស់ ដើម្បីបញ្ឈប់ការដាក់អន្ទាក់គ្រប់ប្រភេទនៅក្នុងតំបន់ការពារធម្មជាតិកម្ពុជា ខណៈពេលដែលយុទ្ធនាការនេះបានទៅដល់ក្រុងស្ទឹងត្រែងនៃខេត្តស្ទឹងត្រែងនាថ្ងៃទី៧ ខែមេសានេះ។

ឯកឧត្តម នេត្រ ភក្ត្រា រដ្ឋលេខាធិការក្រសួងបរិស្ថាន បានមានប្រសាសន៍ថា៖ «រាប់ចាប់ពីប្រជាពលរដ្ឋក្នុងភូមិ ដល់អ្នកផ្តល់សេវាដឹកជញ្ជូន អ្នកលក់ដូរម្ហូបអាហារនៅទីផ្សារក្នុងក្រុងនិងទីប្រជុំជន រហូតដល់ម្ចាស់ភោជនីយដ្ឋាន និងអតិថិជន ការចូលរួមរបស់ប្រជាពលរដ្ឋសហគមន៍គឺដើរតួយ៉ាងសំខាន់ក្នុងការផ្តល់សុវត្ថិភាពដល់ការរស់រាននៃសត្វព្រៃគ្រប់ប្រភេទក្នុងទីជម្រកព្រៃធម្មជាតិរបស់ពួកវា និងក្នុងការចូលរួមបញ្ឈប់ការប្រើប្រាស់ និងការដាក់អន្ទាក់នៅក្នុងដែនជម្រកធម្មជាតិសម្រាប់សត្វព្រៃ។»

ក្រសួងបរិស្ថានសូមអំពាវនាវដល់ប្រជាពលរដ្ឋទាំងអស់ឱ្យបញ្ឈប់ការទទួលទានសាច់សត្វព្រៃ ឬជាវផលិតផលពីសត្វព្រៃដទៃទៀតជាដាច់ខាត។ ឯកឧត្តម នេត្រ ភក្ត្រា បានអំពាវនាវថា៖ «យើងខ្ញុំសូមអំពាវនាវយ៉ាងទទូចដល់ប្រជាពលរដ្ឋទាំងអស់នៅក្នុងប្រទេសកម្ពុជាឱ្យនិយាយថាទេចំពោះសាច់សត្វព្រៃ និងចូលរួមក្នុងសកម្មភាពអភិរក្សធនធានធម្មជាតិរបស់ព្រះរាជាណាចក្រកម្ពុជាឱ្យនៅស្ថិតស្ថេរគង់វង្ស»។

ព្រះសង្ឃកម្ពុជាបានបង្ហាញឱ្យឃើញពីតួនាទីដ៏សំខាន់របស់វិស័យពុទ្ធិចក្រក្នុងការដាក់បញ្ចូលនូវខ្លឹមសារស្តីពីភាពចាំបាច់នៃការពារសត្វព្រៃ និងជម្រុញឱ្យមានការកាត់បន្ថយការបរិភោគសាច់សត្វព្រៃ តាមរយៈការធ្វើធម្មទេសនាផ្សេងៗ ដែលជាកត្តាដ៏សំខាន់មួយរួមចំណែកប្រកបដោយឥទ្ធិពលខ្លាំងលើការផ្លាស់ប្តូរឥរិយាបថរបស់ប្រជាពលរដ្ឋ និងជាពិសេសទៅលើបទដ្ឋាននៃរបៀបរស់ក្នុងសង្គមកម្ពុជាពាក់ព័ន្ធនឹងការមិនបរិភោគសាច់សត្វព្រៃ។

ព្រះតេជៈព្រះគុណ ថូ ធូរស់ព្រះវិន័យធរគណខេត្តឧត្តរមានជ័យ និងជាព្រះប្រធានសង្ឃរុក្ខាវ័ន**​** បានមានសង្ឃដីកាថា៖ «ប្រជាពលរដ្ឋកម្ពុជាគ្រប់រូប រាប់ទាំងព្រះសង្ឃផងដែរ មានតួនាទីយ៉ាងសំខាន់ណាស់ក្នុងការចូលរួមការពារ និងស្ដារឡើងវិញនូវចំនួនសត្វព្រៃ និងធនធានធម្មជាតិកម្ពុជា។ ព្រះសង្ឃកម្ពុជាទទួលស្គាល់ពីសារៈសំខាន់នៃតួនាទីរបស់ខ្លួនក្នុងការផ្សព្វផ្សាយដើម្បីបញ្ចៀបពុទ្ធឪវាទដែលមានឥទ្ធិពលវិជ្ជមានក្នុងការអប់រំ និងអាចកែប្រែឥរិយាបថ និងជំនឿដែលពុំមានមូលដ្ឋានត្រឹមត្រូវរបស់អ្នកនិយមបរិភោគសាច់ព្រៃ ឬជាវផលិតផលពីសត្វព្រៃ។»

ព្រះតេជគុណ ថូ ធូរស់ បានមានសង្ឃដីកាថាបន្ថែមថា៖ «ព្រះសង្ឃចាំបាច់ចូលរួមតាមរយៈការផ្តល់ធម៌ទេសនា ឬជជែកជាប្រចាំជាមួយពុទ្ធសាសនិកដោយបញ្ចៀបនូវសារសំខាន់ៗអំពីសារៈសំខាន់នៃការអភិរក្សសត្វព្រៃកម្ពុជា និងភាពចាំបាច់ក្នុងការកាត់បន្ថយតម្រូវនៃសាច់ និងផលិតផលសត្វព្រៃ។»

ចាប់តាំងពីការបើកយុទ្ធនាការជាផ្លូវការដែលបានប្រព្រឹត្តឡើងនៅរាជធានីភ្នំពេញកាលពីដើមខែមីនា រហូតដល់ការចាប់ផ្តើមយុទ្ធនាការតាមខេត្តនាពេលនេះ យុទ្ធនាការអន្ទាក់សូន្យបន្តអំពាវនាវឱ្យមានការដាក់ចេញនូវវិធានការបន្ទាន់នានាដើម្បីបង្កើនការពង្រឹងការអនុវត្តច្បាប់ និងពិនិត្យមើលបទបញ្ញត្តិពាក់ព័ន្ធក្នុងគោលបំណងទប់ស្កាត់ការ ការបរបាញ់សត្វព្រៃខុសច្បាប់ និងបញ្ចប់វិបត្តិអន្ទាក់ដែលកំពុងគំរាមកំហែងជីវិតសត្វព្រៃកម្ពុជាយ៉ាងខ្លាំង។

លោក សេង ទៀក នាយកអង្គការ WWF បានថ្លែងថា៖ «វិធានការសម្រាប់ពង្រឹងការអនុវត្តច្បាប់យ៉ាងតឹងរ៉ឹង និងការនាំខ្លួនអ្នកដាក់អន្ទាក់ អ្នកប្រមាញ់ និងអ្នកជួញដូរសត្វព្រៃទៅតុលាការ មានភាពចាំបាច់ដើម្បីបញ្ចប់ការសំលាប់សត្វព្រៃកុំឲ្យមានតទៅទៀត។» លោកបានបន្ថែមទៀតថា៖ «លើសពីនេះទៀត គេត្រូវដាក់ចេញនូវវិធានការដើម្បីបិទរាល់ទីផ្សារសត្វព្រៃទាំងអស់នៅក្នុងមូលដ្ឋាន និងត្រូវអនុវត្តការចុះត្រួតពិនិត្យតាមដានជាប្រចាំដោយមន្ត្រីអនុវត្តច្បាប់ចល័ត។»

វានៅទាន់មិនយឺតពេលទេក្នុងការរួមគ្នាដើម្បីធ្វើឱ្យមានការផ្លាស់មួយជាវិជ្ជមានសម្រាប់ការអភិរក្ស និងស្តារចំនួនសត្វព្រៃនិងធនធានធម្មជាតិឡើងវិញ ប៉ុន្តែយើងត្រូវតែចាប់ផ្តើមកិច្ចការនេះចាប់ពីពេលឥឡូវនេះតទៅនៅគ្រប់លំដាប់ថ្នាក់ទាំងអស់ដើម្បីរៀបចំវិធានការអភិរក្សរួមគ្នាបន្ទាន់ក្នុងការអភិរក្សធនធានព្រៃឈើ សត្វព្រៃ និងស្តារធនធានធម្មជាតិកម្ពុជាឲ្យប្រសើរឡើង។ ប្រសិនបើគ្មានវិធានការបន្ទាន់ទេនោះ កម្ពុជានឹងប្រឈមនឹងការបាត់បង់ធនធាន សត្វព្រៃរបស់ខ្លួនដែលមានតម្លៃមិនអាចកាត់ថ្លៃបានជាសកលក្នុងពេលអនាគតខាងមុខ។

លោកបណ្ឌិត **Jackson Frechette** នាយកកម្មវិធីនៃមហាតំបន់មេគង្គនៃអង្គការ CI បាននិយាយថា៖ «យុទ្ធនាការនេះនឹងជួយបង្កើនការយល់ដឹងរបស់សាធារណជនអំពីកត្តាគំរាមកំហែង និងការទទួលរងគ្រោះថ្នាក់ច្រើនយ៉ាង ដែលសត្វព្រៃកម្ពុជាកំពុងជួបប្រទះជារៀងរាល់ថ្ងៃ។ ដូច្នេះដើម្បីឆ្លើយតបនឹងកត្តាប្រឈមទាំងនេះ អ្នកពាក់ព័ន្ធទាំងអស់ត្រូវចូលរួមផ្តល់នូវធនធាន និងលទ្ធភាពគ្រប់គ្រាន់ដល់អាជ្ញាធរ និងភ្នាក់ងារមានសមត្ថកិច្ចការពារសត្វព្រៃ ដើម្បីពួកគាត់អាចរៀបចំនូវវិធានការសមស្របនិងប្រកបភាពច្នៃប្រឌិតសម្រាប់ជាដំណោះស្រាយឆ្លើយតបឲ្យដល់ឫសគល់នៃបញ្ហាពាក់ព័ន្ធនឹងការជួញដូរសត្វព្រៃ ព្រមទាំងដើម្បីឈានទៅស្តារធនធានធម្មជាតិកម្ពុជាឡើងវិញ។»

តាមរយៈការចូលរួមកាន់តែច្រើនឡើងបន្ថែមទៀតពីសំណាក់សហគមន៍មូលដ្ឋានក្នុងការគ្រប់គ្រងធនធានធម្មជាតិ ប្រជាជនសហគមន៍អាចដើរតួនាទីក្នុងការអភិវឌ្ឍការជីវភាព និងការចិញ្ចឹមជីវិតរបស់ពួកគេឲ្យកាន់តែប្រសើរឡើង ហើយស្របពេលជាមួយគ្នានោះពួកគេអាចចូលរួមចំណែកផងដែរក្នុងការការពារសត្វព្រៃកម្ពុជាដែលមានតម្លៃជាសកល ក៏ដូចជាចូលរួមធានាការបញ្ច្រៀសការបាត់បង់ធម្មជាតិឲ្យទៅជាការស្តារឡើងវិញនូវធនធាននេះនៅកម្ពុជា។

លោក ទុយ សេរីវឌ្ឍនា នាយ​កកម្មវិធីនៃអង្គការ Wild Earth Allies Cambodia បានមានប្រសាសន៍ថា៖ «តាមរយៈយុទ្ធនាការនេះ យើងសូមអំពាវនាវឱ្យមានការចូលរួមយ៉ាងសកម្មបន្ថែមពីសហគមន៍មូលដ្ឋានទាំងអស់ក្នុងការគ្រប់គ្រង ប្រើប្រាស់ និងបែងចែកធនធានធម្មជាតិប្រកបដោយនិរន្តរភាពដើម្បីគាំទ្រដល់ការអភិវឌ្ឍប្រកបដោយចីរភាព ព្រមទាំងកសាងបាននូវបរិស្ថានមួយដែលមនុស្ស និងធម្មជាតិអាចរស់នៅជាមួយដោយសុខដុមរម្យនា។»

លោកស្រី ហ៊ូ កល្យាណ នាយិកាអង្គការរីខូហ្វប្រចាំប្រទេសកម្ពុជាលើកឡើងថា៖ «ការបន្តចូលរួមពីសំណាក់សហគមន៍មូលដ្ឋានក្នុងការគ្រប់គ្រងធនធានធម្មជាតិប្រកបដោយនិរន្តរភាពមានសារៈសំខាន់ណាស់ ដើម្បីធានាថាពួកគេទទួលបាននូវអត្ថប្រយោជន៍ពីការវិនិយោគរយៈពេលវែង ក្នុងនោះមានឱកាសជាច្រើនសម្រាប់អភិវឌ្ឍអាជីវកម្មផ្សេងៗដោយតភ្ជាប់និងធ្វើឲ្យប្រសើរឡើងនូវប្រព័ន្ធទីផ្សារ ដែលនឹងគាំទ្រដល់ការទាញយកនូវប្រាក់ចំណូលសម្រាប់សហគមន៍ឲ្យប្រសើរឡើង ខណៈពួកគេអាចចូលរួមចំណែកទប់ស្កាត់ការបរបាញ់សត្វព្រៃខុសច្បាប់ និងបញ្ចប់វិបត្តិអន្ទាក់នៅកម្ពុជា។»

កាលពីថ្ងៃទី៣ ខែមីនា ឆ្នាំ២០២២ កន្លងទៅនេះ ស្ថាប័ននៃរាជរដ្ឋាភិបាលពាក់ព័ន្ធ និងអង្គការអន្តរជាតិជាដៃគូក្នុងវិស័យបរិស្ថានបានរួមគ្នាប្រកាសបើកយុទ្ធនាការអន្ទាក់សូន្យក្នុងតំបន់ការពារធម្មជាតិកម្ពុជា ហើយបានប្តេជ្ញាចិត្តរួមគ្នាថានឹងចាត់វិធានការចាំបាច់នានាដើម្បីឈានទៅបញ្ចប់វិបត្តិអន្ទាក់ និងការជួញដូរសត្វព្រៃខុសច្បាប់នៅកម្ពុជា។ យុទ្ធនាការអន្ទាក់សូន្យនេះនឹងប្រព្រឹត្តក្នុងរយៈពេល៦ខែនៅតាមបណ្តាខេត្តដូចជា៖ ស្ទឹងត្រែង ព្រះវិហារ ក្រចេះ មណ្ឌលគិរី កំពង់ធំ និងរតនៈគិរី៕

\*\*\*

សម្រាប់ព័ត៌មានបន្ថែម សូមទាក់ទង៖

ឯកឧត្តម នេត្រ ភក្ត្រា រដ្ឋលេខាធិការក្រសួងបរិស្ថាន

០១២ ៤៨៣ ២៨៣

ឬលេខាធិការដ្ឋាននៃយុទ្ធនាការ«អន្ទាក់សូន្យ»

លោក ទេព អស្នារិទ្ធ

០១២ ៩៥៧ ៩១៩

តំណរសម្រាប់ព័ត៌មានបន្ថែម និងរូបភាព៖ <https://bit.ly/3IHNGhW>